Parlo ciæo 26 novembre 2017
L’urtimo “allevo” do Paganini. O caxo do Giuseppe Gaccetta
Andrea Acquarone
AUDIO
Genova - L’è ormai dex’anni che o se n’è anæto o Giuseppe Gaccetta. À quanti o seu nomme o dixe quarcösa? In sciô momento a seu stöia a l’ea diventâ popolare; o l’ea stæto giusto o “Secolo XIX”, pe-a firma do A. Casazza, à tiâla feua inta stæ do 2000, e fito l’ea arrivou i riconoscimenti e a famma. Vâ però a peña de contâla torna sta stöia, perché o tempo o passa e gh’è o reisego d’ascordâsela. E a l’è tròppo bella perché succede.
O Giuseppe Gaccetta o l’è stæto l’urtimo paganinian, into senso streito da poula: o l’aiva impreiso a tecnica da-o Francesco Sfilio, beniamin do Camillo Sivori, unico allevo do grande Paganini. Unna linia diretta che da-a casa da Cheulia (in sciâ quæ o piccon o no gh’à dæto cianin) a pòrta à unna bittega de Vico Vegetti, donde a seia di 27 de arvî do 1997 o Gaccetta, sciben che l’è sabbo, o l’è apreuvo a-i seu travaggi da bancâ. O l’à ottantequattro anni, e da sciuscianta pöcassæ o fa quello mestê.
Passa da de lì o Bignami, violoncellista do Carlo Felice, apreuvo à çercâ unna ponta neuva pe-o seu strumento. O bancâ o gh’â fa inte un bagio de gallo, l’atro o gh’arresta e o ghe domanda se o l’è pratico de strumenti muxicali. Vëgne feua o discorso: “ma mi, scià sa, a l’è unna cösa de tanti anni fa, sunnava o violin. Unna vòtta aiva fiña registrou, röba de primma da guæra. Se gh’è cao ghe lascio o disco”. Stæto tornou à cà o Bignami o sente a registraçion, neuve “Capricci”, e o no peu credde a-e seu oege. O ciamma i colleghi, comensa à corrî a sveuga, de cabirde de muxicisti affòllan o scito in Mascheroña donde o vive o vegio Gaccetta. Di violinisti de primm’ordine comme o Calamaro e o Franzetti tornan “à scheua” pe imprende i segretti do Paganini.
“O Gaccetta o l’ea unna ‘promissa’ inti anni ‘30”, o ne conta o scrïtô Mauro Salucci, “dapeu, pe aggiuttâ a famiggia, o l’à dovuo ciantâ lì, ma o conosceiva ancon i eserçiçi pe rinforsâ i tendini e quelli de poxitua, che o Sfilio o gh’aiva mostrou pe meixi avanti de fâlo sunnâ. Graçie à lê a tecnica do Paganini a no l’è anæta persa”. A gh’è anæta vixin fòrte, però.
Lescico
Apreuvo: dietro
Arresta (ghe): rimane sorpreso
Avanti: prima
Bagio de gallo (inte un): in un istante
Bancâ: falegname
Cao (gh’è): le fa piacere
Cabirde: combriccole
Feua: fuori
Meistro: maestro
Mostrou: insegnato
Oege: orecchie
Pöcassæ: più o meno
Poxitua: postura
Reisego: rischio
Sabbo: sabato
Stæ: estate
Sveuga: voce
© Riproduzione riservata
lij_Latn lij_Latn vec_Latn grn_Latn lij_Latn lij_Latn lij_Latn lij_Latn lij_Latn lij_Latn vec_Latn ita_Latn lij_Latn ita_Latn lij_Latn ita_Latn ita_Latn pap_Latn ita_Latn ita_Latn ita_Latn spa_Latn lij_Latn ssw_Latn knc_Latn ita_Latn ita_Latn